钦定古今图书集成/明伦汇编/交谊典/第069卷 > 《周礼》 > 《夏官》
## 钦定古今图书集成/明伦汇编/交谊典/第069卷 > 《周礼》 > 《夏官》

《戎右》盟，则以玉敦。〈音对〉《辟盟》，遂役之。

〈注〉敦，器名。将歃血者，先执其器，为众陈其载辞，使心皆开辟也。役之者传敦血，授当歃者。〈订义〉郑锷曰：“会同或盟，其不协者用血以为歃，戎右则执其玉敦而开盟载之书，遂充盟事之役，取其勇足以御侮，使不协者有所畏。《玉府》言若合诸侯则共珠槃玉敦，盘盛牛耳而敦以盛血，以玉敦而辟盟者，奉血以告神，乃辟开盟载之书也。”

赞《牛耳桃茢》。

〈注〉尸盟者，割牛耳，取血助为之，及血在敦中，以桃茢拂之，又助之也。耳者，盛以珠盘，尸盟者，执也。〈订义〉郑锷曰：“盟虽歃血必有尸，盟者执牛耳，又用桃与茢以扫去不祥，牛牲至顺，用牛耳者，取其顺从以听命也。桃百鬼所畏，而苕茢可以扫除也。”